杜侍郎之遂寧
作者：釋居簡
朝代：宋

paragraphs: 寧爲輕以清，抑爲重而填。
重輕惟時中，舉輒麗吾正。
誠齋振家學，本末盡誠敬。
所施見倫次，所矚洞遐隠。
喧啾雄地籟，靜勝了天定。
一經早授受，吳霜未侵鬢。
精明紫荷橐，所藴固未盡。
玉堂與天遠，仙槎向人近。
旌旄屋頭州，維翰倚東屏。
歛此一道惠，徒引兆庶領。
泉山跨鰲碧，橫江秀而整。
吾親在其下，枌榆接封畛。
家有老吟僧，河海借餘潤。